El primer llibre en català que aborda amb rigor científic el potencial terapèutic dels fongs: des de la seva biologia fins a l’evidència clínica disponible, sense simplificacions ni exageracions. Des de fa segles, els bolets han format part de les grans tradicions terapèutiques de l’Àsia i de la medicina popular europea. La recerca científica dels darrers decennis ha confirmat que molts contenen compostos bioactius d’un potencial real. Però entre el que sabem i el que se’n diu hi ha, sovint, una distància considerable. Aquest llibre proposa una lectura rigorosa i matisada de les espècies amb potencial terapèutic: analitza cada fong a partir de l’evidència disponible, la tradició d’ús, els mecanismes d’acció proposats i el grau real de validació clínica. Estableix criteris clars per distingir entre espècies ben documentades, espècies emergents i espècies sobre les quals encara cal prudència. No és un manual de receptes ni una guia de promeses. És una eina per entendre què sabem realment, i fins on. Un llibre a tot color, una edició cuidada i divulgativa, amb fotografies de les espècies de bolets i fongs esmentades. Enric Gràcia és un dels màxims experts en micologia del nostre país, va col·laborar al programa Caçadors de Bolets de TV3 durant onze anys.